Peter Skaarup (DF), 2004-06-04:
Dansk Folkeparti ser, som det sikkert er folketingsmedlemmerne bekendt, meget gerne Pædofilforeningen opløst.
Vi synes, det er en uting, at man i et samfund som det danske har en forening bestående af seksuelle misbrugere
af børn, vi synes, det var en uting, hvis der havde været en forening for seriemordere eller pyromaner, og vi efterlyser, at Folketingets flertal støtter det forslag, som vi har fremsat. Vi må sige, at hovedproblemet ved førstebehandlingen var, at ministeren og et flertal af partier ville afvente en redegørelse fra Rigsadvokaten, før man besluttede, om der skal anlægges en opløsningssag.
Nu er det jo ikke første gang, vi diskuterer den her sag.
Pædofilforeningen har eksisteret igennem mange år, den har haft en hjemmeside.
Tidligere justitsministre har været optaget af sagen, men har ingenting gjort, og derfor synes vi, at tiden er kommet til, at man skrider til handling, og at Folketinget gør sin pligt.
Sagen har været grundigt belyst i mange situationer.
Man må sige, at det ikke bare går væk, fordi foreningen siger, at den har opløst sig selv, eller at den ikke har en hjemmeside længere.
Så er der andre, der tager det op.
Vi synes, det er en svag holdning, regeringen viser, for det vil være rimeligt, at den lovgivende forsamling og regeringspartierne siger se at få standset det her, og at regeringen sørger for, at den sag bliver indbragt for domstolene, så man får kigget seriøst på, hvad indholdet er af de ting, der ligger. I stedet skubber et flertal af partier her i Folketinget sagen over til Rigsadvokaten og vil igen vente på, at der går måneder, der måske går år, inden der kommer en eller anden afgørelse.
Det hele gøres til en juridisk vurdering, hvor man så at sige lader regeringens og Folketingets egen holdning
til tingene være afhængig af, hvad Rigsadvokaten mener
Det synes vi er slapt og ansvarsløst, men det overrasker måske ikke, for vi har set det samme med den holdning, som et flertal i Folketinget havde til foreningen Hizb-ut-Tahrir, som jo også på alle mulige måder har dokumenteret, at den står for ting, der bestemt ikke er i overensstemmelse med det, vi står for i Danmark. Hvis Folketinget vedtager Dansk Folkepartis forslag, så bliver sagen rejst ved domstolene, og så får vi en kvalificeret juridisk afgørelse fra den dømmende myndighed.
Men hvis Folketinget blot følger ministeren, så betyder det højst sandsynligt, at vi ikke får en prøvelse ved domstolene.
Så siger man, nå ja, men det er op til Rigsadvokaten, og det må være hans afgørelse.
Der ved vi så fra Hizb-ut-Tahrir-sagen, at Rigsadvokaten ikke deler den fortolkning, som nogle andre jurister har af, at man godt kan bruge grundlovens § 78 i sager som den her.
Vi synes, det er ulykkeligt, hvis den forening, som vi synes er en forening, der står for alt, hvad vi ikke bør stå for i det danske samfund, fortsætter sin aktivitet, og at de pædofile i ly af foreningen kan sige, at deres forening jo er lovlig, det vil sige, at de aktiviteter, de foretager sig, egentlig er i orden, er blåstemplede af samfundet.
Vi synes, at Folketingets flertal skal markere sig og mande sig op til at sætte en stopper for det; at personer, der udnytter børn seksuelt og har en forening, der har det erklærede mål at oplyse om de ting, ikke skal have den forening fremover.
Derfor bør man stemme for det forslag, som dansk Folkeparti har fremsat.